ANDREEA DOROTHEEA HURJUI - „Drumul meu în viață este actoria“

ANDREEA DOROTHEEA HURJUI

„Drumul meu în viață este actoria“

S-a născut pe 25 septembrie 2000 în București și este elevă la Colegiul Național „Ion Luca Caragiale”, la profilul filologie-limbi străine. Cântă și dansează de mică, imită actori și, după cum spune ea, „mi-aduc aminte și acum că dansam și îmi imaginam scenarii cu păpușile prin casă.

Interpretam diverse personaje și am simțit mereu că drumul meu în viață este actoria”.

De 11 ani face parte din Trupa de teatru „Joc” de la Clubul Copiilor Sector 1, București, unde a obținut numeroase premii la concursurile și festivalurile naționale, județene și municipale singură sau împreună cu colegii ei. A practicat înot, dans și echitație, animalul ei preferat fiind calul, un melaj de forță și blândețe ca și caracterul ei.

Practică activități de voluntariat în cadrul Asociației ,,Ajungem Mari”. ,,Îmi place să ajut copii, să le redau zâmbetul pe buze și încrederea în ei înșiși. Când sunt în preajma copiilor mă încarc cu energie pozitivă, mă distrez prin activități recreative și sunt fericită în mijlocul lor pentru că îi iubesc”.

Colaborează cu agenția ,,Central Casting” făcând figurație pentru filme americane. ,,Chiar dacă apar sau nu în filmul respectiv prea mult, experiența filmărilor contează. Faptul că de fiecare dată învăț ceva nou în preajma actorilor și regizorilor consacrați contează cel mai mult”.

Fire energică, mereu cu zâmbetul pe buze, îi place să se implice în multe proiecte și să le ducă la bun sfârșit. Gândește pozitiv, este veselă, distractivă, hotărâtă și reușește să-i motiveze și pe cei din jurul ei: „În viață nu toate lucrurile sunt bune, consider că trebuie să treci peste ele și să te bucuri de cele frumoase. Mereu îmi spun: «gândește pozitiv și vei reuși», acesta fiind și motto-ul meu”. Teatrul a ajutat-o să fie o fire deschisă, sociabilă, să înțeleagă că oamenii sunt diferiți și să-i accepte așa cum sunt.

În lunile decembrie 2017, martie și mai 2018, a jucat pe scena Teatrului Elisabeta interpretând unul din personajele principale, Mam’Mare, în spectacolul ,,O poveste Alan-Dala”. „Personajul mi s-a potrivit ca o mănușă! După ce am jucat prima oară toți au început să-mi spună «Mam’Mare», inclusiv cei de acasă și așa mi-a rămas numele. Amândouă îndrăgim timpul petrecut în familie, petrecerile și vacanțele. Îmi place să fiu pe scenă, să pot arăta altor oameni cum sunt eu, să simt emoția și bucuria de a fi alături de a doua mea familie, Trupa de teatru «Joc». Trăim împreună bucurii și decepții, ne susținem și învățăm unii de la alții. Pot spune că am crescut cu trupa și nu mă văd departe de ea și nici de doamna profesoară Magda Băcescu, pe care o consider o a doua mamă”.

Cu personajul Mam’Mare, Dorotheea a luat anul acesta, la Festivalul Național al Teatrelor de revistă pentru copii „Toată lumea râde, cântă și dansează”, premiul pentru interpretare – actorie, și s-a calificat, alături de colegii de la trupă, la „Caravana Talentelor 2018” PROEDUS. Își iubește mult familia, prietenii, în special bunica maternă care a susținut-o în tot, a îndrumat-o spre teatru, fiind și modelul ei în viață, o femeie puternică, ce a știut să treacă peste toate greutățile cu demnitate.

Prof. MAGDA BĂCESCU

Contents